作者:李邴
標題:女冠子
內容:帝城三五。燈光花市盈路。天街遊處。此時方信，鳳闕都民，奢華豪富。紗籠才過處。喝道轉身，一壁小來且住。見許多、才子豔質，攜手並肩低語。東來西往誰家女。買玉梅爭戴，緩步香風度。北觀南顧。見畫燭影裡，神仙無數。引人魂似醉，不如趁早，步月歸去。這一雙情眼，怎生禁得，許多胡覷。